Felice Vellan

Pitor.
Felice Vellan a l'era nassù a Turin a j'11 ëd gené dël 1889 e ambelelà a l'é mòrt ai 31 ëd luj dël 1976.
Soa famija a stasìa an cors Vitòrio Emanuel 82 a Turin.
Sò pare a l'era originari ëd Castel San Pé, davzin al Casal, soa mare a l'era d'Arpin.
A sinch agn a l'é restà orfanin ëd soa mare e a l'é stàit peui anlevà da soa mare-granda.

Fin-a da masnà a l'ha dimostrà ëd talent për ël dissegn.
Livrà le scòle elementar a l'ha frequentà la scòla técnica.
Peui a l'ha ancaminà a colaboré con dj'arviste umorìstiche e a l'é anscrivusse a l'Academia Albertin-a 'd Turin, ai cors seiran ëd nù e d'ornà.
Antratant a l'era stàit pijà tanme anlev ant lë studi dël pitor Guarlotti e a l'ha ancaminà a pituré a euli.
Dël 1909 a l'é ciamà për fé ël bajèt; an considerassion dij sò atestà ai concors ëd ginàstica, a l'é anrolà ant ij bërsajé.

Dal 1912 al 1974, Vellan a l'ha esponù an vàire mostre amportante, dont la bienal ëd Venessia.
A l'ha ëdcò fàit dij longh viage an Euròpa, Mérica, Asia e Àfrica.
Për vàire agn a l'ha mostrà, un di a la sman-a, dissegn al Cotolengh ëd Turin.

J'amicissie ëd Felice Vellan a comprendìo vàire përsonage amportant, dont Gilberto Govi, Cesare Pavese, Dina Galli, Macario, Guido Gozzano, Amalia Guglielminetti, Pininfarin-a, Sam Benelli, Pietro Augusto Cassina e tanti d'àutri.

 Euvre prinsipaj 
Vellan a l'é autor ëd vàire paisage turinèis.
A l'ha ëdcò ilustrà ël Testament ëd Giaco Truss ant ël volum complet ëd le canson e poesìe piemontèise d'Ignassi Ìsler, publicà da Viglongo.
Vers la colin-a (pont Isabela) (1946)
Piassa dël Dòm (1952)
Mërcà ëd Piassa Carlin-a (1953)
Turin Pòrta Palatin-a

Vellan, Felice
Vellan, Felice